เก็บตกการเงิน
เคาะสินเชื่อ &#8216;Small SMEs&#8217; ส่งท้ายปี
10 ธ.ค. 2555

เคาะสินเชื่อ ‘Small SMEs’ ส่งท้ายปี
ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ธนาคารเตรียมวงเงิน 1,000 ล้านบาท สนับสนุนสินเชื่อ “Small SMEs” เพื่อช่วยเหลือผู้ประกอบการรายย่อย ในการลงทุน ขยาย ปรับปรุง และเป็นเงินทุนหมุนเวียนในการดำเนินกิจการให้สามารถสร้างธุรกิจเจริญเติบโต โดยธนาคารปล่อยกู้ตั้งแต่ 5 หมื่นบาท แต่ไม่เกิน 1 ล้านบาทต่อราย อัตราดอกเบี้ยพิเศษตามคุณสมบัติของผู้กู้ ระยะเวลาผ่อนนาน 5 ปี ใช้บุคคลค้ำประกันเท่านั้น 
สินเชื่อ “Small SMEs” นับเป็นสินเชื่อที่มีเงื่อนไขพิเศษและเจาะกลุ่มลูกค้าเป้าหมายของธนาคารโดยตรง ซึ่งเป็นการสนับสนุนตามนโยบายภาครัฐ เพื่อสร้างโอกาสการเข้าถึงแหล่งทุนให้แก่ผู้ประกอบการเอสเอ็มอี นับเป็นอีกหนึ่งผลิตภัณฑ์ที่โดดเด่น เพื่อมอบแก่ลูกค้าธนาคารในช่วงส่งท้ายปี โดยจะเปิดรับคำขอกู้ตั้งแต่บัดนี้เป็นต้นไปถึงวันที่ 31 ธ.ค. 2555 เท่านั้น สำหรับผู้ที่สนใจสามารถรับคำปรึกษาแนะนำและยื่นขอกู้ได้ที่เอสเอ็มอีแบงก์สาขาใกล้บ้าน 
ได้ที่ปรึกษาทางการเงิน บสก. เดือน ม.ค.
นางพวงทิพย์ ปรมาพจน์ ผู้อำนวยการอาวุโส ฝ่ายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนเพื่อการฟื้นฟูและพัฒนาระบบสถาบันการเงิน กล่าวว่า หลังจากประกาศหาผู้สนใจเสนอตัวและชี้แจงร่างเงื่อนไขประกวดราคา (ทีโออาร์) เพื่อนำบริษัทบริหารสินทรัพย์ กรุงเทพพาณิชย์ (บสก.) เข้าจดทะเบียนในตลาดหลักทรัพย์แห่งประเทศไทย ปรากฏว่ามีบริษัทที่ปรึกษาการเงิน (FA) จำนวนมากสนใจเข้ามาถึง 10 ราย ส่วนใหญ่เป็นบริษัทขนาดใหญ่ 
“บริษัทที่ทำทีโออาร์จะต้องยื่นแผนกลยุทธ์มาในช่วงต้นเดือน ม.ค.ปีหน้านี้ จากนั้นกองทุนฟื้นฟูฯ จะตัดสินใจคัดเลือกบริษัทที่จะเข้ามาเป็นที่ปรึกษาทางการเงินและผู้จัดจำหน่ายหลักทรัพย์ต่อไป” นางพวงทิพย์ กล่าว
ก่อนหน้านี้ กองทุนฟื้นฟูฯ คาดว่าจะนำ บสก.เข้าตลาดหุ้นให้ได้ในช่วงครึ่งหลังของปี 2556 ส่วนหนึ่ง เพราะต้องการลดบทบาทของกองทุนฟื้นฟูฯ ลง ด้วยการทยอยลดการเป็นผู้ถือหุ้นใหญ่ลงเรื่อยๆ พร้อมๆ กับการเปิดโอกาสให้ บสก.ขยายตัวมากขึ้น เพื่อก้าวเข้าสู่การทำธุรกิจในประชาคมเศรษฐกิจอาเซียน (เออีซี) ด้วยการสามารถซื้อสินทรัพย์ในประเทศเพื่อนบ้านมาบริหารได้มากขึ้น